P6_TA(2005)0365

Πηγές ανανεώσιμης ενεργείας στην Ένωση

Ψήφισμα του Ευρωπαϊκού Κοινοβουλίου σχετικά με το μερίδιο της ανανεώσιμης ενεργείας της ΕΕ και προτάσεις για συγκεκριμένες δράσεις (2004/2153(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με το μερίδιο της ανανεώσιμης ενεργείας της ΕΕ (COM(2004)0366),

- έχοντας υπόψη την οδηγία 2001/77/EΚ του Ευρωπαϊκού Κοινοβουλίου και του Συμβουλίου της 27ης Σεπτεμβρίου 2001 για την προαγωγή της ηλεκτρικής ενεργείας που παράγεται από ανανεώσιμες πηγές στην εσωτερική αγορά ηλεκτρικής ενεργείας [1],

- έχοντας υπόψη την οδηγία 2003/30/EΚ του Ευρωπαϊκού Κοινοβουλίου και του Συμβουλίου, της 8ης Μαΐου 2003, σχετικά με την προώθηση της χρήσης βιοκαυσίμων ή άλλων ανανεώσιμων καυσίμων για τις μεταφορές [2] (οδηγία περί βιοκαυσίμων),

- έχοντας υπόψη την ανακοίνωση της Επιτροπής με τίτλο: "Ενέργεια για το μέλλον: ανανεώσιμες πηγές ενεργείας" (COM(1997)0599),

- έχοντας υπόψη το από 1 Απριλίου 2004 ψήφισμά του σχετικά με τη Διεθνή Διάσκεψη για τις Ανανεώσιμες Πηγές Ενεργείας (Βόννη, Ιούνιος 2004) [3],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Βιομηχανίας, Έρευνας και Ενεργείας και τις γνωμοδοτήσεις της Επιτροπής Περιβάλλοντος, Δημόσιας Υγείας και Ασφάλειας των Τροφίμων και της Επιτροπής Γεωργίας και Ανάπτυξης της Υπαίθρου (A6-0227/2005),

1. επικροτεί την ανακοίνωση της Επιτροπής σχετικά με το μερίδιο της ανανεώσιμης ενεργείας της ΕΕ και καλεί την Επιτροπή να εξακολουθήσει να αναπτύσσει μεγαλόπνοη και ταυτόχρονα πραγματιστική στρατηγική στον τομέα των ανανεώσιμων πηγών ενεργείας·

2. αναγνωρίζει την εξέχουσα σπουδαιότητα των ανανεώσιμων πηγών ενεργείας, σε συνδυασμό με την ενεργειακή απόδοση και διατήρηση, όχι μόνο για την αντιμετώπιση της υποβάθμισης της υγείας και του περιβάλλοντος και τη διασφάλιση βιώσιμης ανάπτυξης που ανταποκρίνεται στους ευρωπαϊκούς στόχους για την προστασία του κλίματος, αλλά επίσης, ως συμβολή στην καινοτομία και στην περιφερειακή και εθνική ανάπτυξη, σε δυνατότητες ανάπτυξης του εμπορίου και στη δημιουργία θέσεων εργασίας σύμφωνα με την ατζέντα της Λισαβόνας·

3. τονίζει, επίσης, ότι οι μορφές ανανεώσιμης ενεργείας, συνδυαζόμενες με μέτρα διατήρησης της ενεργείας μειώνουν την εξάρτηση της Ευρώπης από εισαγωγές ενεργείας και, συνεπώς, ελαττώνουν τους πολιτικούς και οικονομικούς κινδύνους που προκαλούν οι εισαγωγές αυτές·

4. καλεί την Επιτροπή να θέσει φιλόδοξους αλλά ρεαλιστικούς στόχους, ώστε έως το 2020 το 60 % της ζήτησης ηλεκτρικής ενέργειας της ΕΕ να καλύπτεται από ενεργειακές τεχνολογίες με εξαιρετικά χαμηλές ή μηδενικές εκπομπές CO2 και ουδέτερες ως προς το CO2, προς υποστήριξη των στόχων σχετικά με το ευρωπαϊκό κλίμα και την ασφάλεια εφοδιασμού·

5. επισημαίνει ότι ο όρος "ανανεώσιμες πηγές ενεργείας" δεν παραπέμπει μόνον στην αιολική ενέργεια και ότι μπορεί να υπάρξει διαχείριση και άλλων ανανεώσιμων μορφών ενεργείας, όπως είναι οι υδροηλεκτρικές, οι ηλιοθερμικές, οι γεωθερμικές μονάδες ηλεκτροπαραγωγής και η χρήση βιομάζας, προς βελτίωση της σταθερότητας των δικτύων·

Είκοσι μία μορφές ανανεώσιμης ενεργείας για τον 21ο αιώνα

6. αναγνωρίζει το δυναμικό της ευρείας ποικιλίας είκοσι μίας και πλέον διαφορετικών τεχνολογιών ανανεώσιμης ενεργείας, οι οποίες, κατ' αρχήν, καλύπτουν όχι μόνο όλες τις γεωγραφικές περιοχές αλλά και όλες τις σχετικές χρήσεις ενεργείας·

7. αναγνωρίζει ότι οι μορφές ανανεώσιμης ενεργείας είναι ο ταχύτερα αναπτυσσόμενος κλάδος της βιομηχανίας ενεργείας στην Ευρώπη αλλά και σε ολόκληρο τον κόσμο, με ετήσιο ρυθμό ανάπτυξης άνω του 20 % στην αιολική ενέργεια και τα ηλιακά φωτοβολταϊκά, και ότι η ανάπτυξη των τεχνολογιών ανανεώσιμης ενεργείας έχει δημιουργήσει 300000 και πλέον θέσεις απασχόλησης·

8. αναγνωρίζει ότι έχουν επιτευχθεί εντυπωσιακές μειώσεις κόστους των τιμών στις διάφορες τεχνολογίες ανανεώσιμης ενεργείας, που εν μέρει φθάνουν ως και στο 50 % σε διάστημα 15 ετών, αλλά επισημαίνει ότι πρέπει να επιτευχθούν περαιτέρω μειώσεις κόστους των τιμών και ότι, προς το σκοπό αυτό, πρέπει να παρασχεθούν ισχυρά κίνητρα·

9. περιμένει την υιοθέτηση του σχεδίου δράσης για την βιομάζα που έχει εξαγγελθεί, την μεγαλύτερη προώθηση σταθμών ηλιακής ενεργείας στο νότο της ΕΕ και συντονισμένο έργο μεγάλης κλίμακας για την αιολική ενέργεια στη Βόρειο Θάλασσα, ώστε να δοθεί ώθηση στην ταχεία επέκταση αυτών των ανανεώσιμων πηγών ενεργείας·

10. χαιρετίζει το γεγονός ότι η ΕΕ κατέχει ηγετική θέση παγκοσμίως στις περισσότερες τεχνολογίες ανανεώσιμης ενεργείας ως αποτέλεσμα των προσπαθειών που καταβάλλονται σε ορισμένα κράτη μέλη, και ζητεί την ανάληψη νέων πρωτοβουλιών ευρείας κλίμακας και τη θέσπιση οδηγιών σε όλη την επικράτεια της ΕΕ·

11. αναγνωρίζει το δυναμικό της βιομάζας το οποίο πρέπει να αξιοποιηθεί μέσω συστημικής προσέγγισης για την χρησιμοποίηση και την ολοκληρωμένη διατήρηση της περιοχής·

12. αναγνωρίζει επίσης τις δυνατότητες της γεωθερμικής ενέργειας τόσο για παραγωγή θερμότητας όσο και ηλεκτρικού ρεύματος και ζητεί να δοθεί μεγαλύτερη πολιτική προσοχή στις δυνατότητες των γεωθερμικών ενεργειακών πηγών·

13. χαιρετίζει τις προσπάθειες για την προώθηση της τεχνολογίας και της οικονομίας του υδρογόνου και υπογραμμίζει ότι το υδρογόνο είναι ένας φορέας ενέργειας (energy carrier) του οποίου τα πλεονεκτήματα γίνονται ιδιαίτερα προφανή όταν αυτό παράγεται μόνο με χρήση ανανεώσιμων πηγών ενέργειας ώστε να συμβάλει πραγματικά στην προστασία του περιβάλλοντος, την αειφόρο ανάπτυξη και την καταπολέμηση του φαινόμενου του θερμοκηπίου·

Να ανοίξει ο δρόμος για την ΕΕ ως ηγέτη της παγκόσμιας αγοράς ανανεώσιμων ενεργειών

14. τονίζει τη σημασία του καθορισμού υποχρεωτικών στόχων για το 2020 ώστε να δοθεί σαφές μήνυμα στους πρωταγωνιστές της αγοράς, όπως οι εταιρείες ενεργείας μεγάλης κλίμακας και η χρηματοοικονομική κοινότητα, καθώς και στους φορείς χάραξης της εθνικής πολιτικής, ότι η ανανεώσιμη ενέργεια συνιστά το ενεργειακό μέλλον της ΕΕ και μέρος της περιβαλλοντικής και βιομηχανικής της στρατηγικής·

15. καλεί την Επιτροπή να εξακολουθήσει να παρακολουθεί εκ του σύνεγγυς την τήρηση των ενδεικτικών εθνικών στόχων από τα κράτη μέλη και να επιχειρήσει να χαράξει μεσοπρόθεσμη στρατηγική της ΕΕ για τις ανανεώσιμες πηγές ενεργείας για το χρονικό διάστημα μετά το 2010, πραγματοποιώντας παράλληλα λεπτομερή αξιολόγηση της προόδου που έχει επιτευχθεί για την υλοποίηση των στόχων για το 2010, της σχέσης κόστους/ωφέλειας για τους τελικούς καταναλωτές (συμπεριλαμβανομένου του υπολογισμού του εξωτερικού κόστους), και, τέλος, της προόδου που έχει επιτευχθεί ως προς τη βελτίωση της ενεργειακής απόδοσης·

16. υπενθυμίζει το προαναφερθέν του ψήφισμα του Απριλίου 2004 στο οποίο συντριπτική πλειοψηφία του Σώματος ζήτησε τη θέσπιση στόχου να ανέλθει στο 20 % το ποσοστό της ανανεώσιμης ενεργείας στη συνολική κατανάλωση ενεργείας της ΕΕ έως το 2020·

17. τονίζει ότι σε νέες μελέτες, ιδίως σε εκείνες που λαμβάνουν υπόψη σενάρια ενεργειακής απόδοσης σε όλους τους τομείς, αποδεικνύεται ότι, όταν παρέχονται ευνοϊκότερες προϋποθέσεις για ανανεώσιμες πηγές ενεργείας και ενεργειακή απόδοση, είναι εφικτό να επιτευχθεί πιο φιλόδοξος στόχος·

18. καλεί, συνεπώς, την Επιτροπή να διαμορφώσει σενάρια περί ζήτησης και απόδοσης τα οποία θα μας οδηγήσουν τόσο στην επίτευξη του γενικού στόχου της αντιμετώπισης των κλιματικών αλλαγών, να περιορισθεί δηλαδή η αύξηση της παγκόσμιας θερμοκρασίας σε 2 °C μόνον σε σχέση με τα επίπεδα της προβιομηχανικής εποχής, όσο και στην εξασφάλιση καλύτερης βάσης για τον καθορισμό μακροπρόθεσμων στόχων για τις ανανεώσιμες πηγές ενεργείας·

19. επισημαίνει ότι με πιο συστημική προσέγγιση της ενεργειακής πολιτικής, που ενσωματώνει και επιταχύνει, μεταξύ άλλων με παροχή υψηλότερων κινήτρων, το δυναμικό μεγάλης κλίμακας της διατήρησης ενεργείας, της ενεργειακής απόδοσης και των ανανεώσιμων πηγών ενεργείας, η ανανεώσιμη ενέργεια θα μπορούσε να εξασφαλίσει μερίδιο ύψους 25 % της συνολικής παραγωγής ενεργείας της ΕΕ έως το 2020· θεωρεί ότι η περαιτέρω μείωση στο σχετικό κόστος των ανανεώσιμων τεχνολογιών θα έπαιζε σημαντικό ρόλο στην επίτευξη του μεριδίου αυτού, ιδίως με την τόνωση της ζήτησης και της Ε&Α·

20. επισημαίνει ότι προκειμένου να δοθούν τα απαραίτητα σήματα για τόσο διαφοροποιημένες αγορές ενεργείας, όπως είναι ο ηλεκτρισμός, τα καύσιμα μεταφορών και ο κλάδος της θέρμανσης και της ψύξης, ο στόχος της ΕΕ πρέπει να διαιρεθεί τόσο σε τομεακούς όσο και εθνικούς στόχους προκειμένου να δημιουργηθούν απλούστερες και ελκυστικότερες οικονομικά προϋποθέσεις για επενδύσεις στην έρευνα και την χρησιμοποίηση ανανεώσιμης ενεργείας και καλεί, ως εκ τούτου, την Επιτροπή να θεσπίσει δεσμευτικούς στόχους για κάθε έναν από τους τρεις αυτούς τομείς·

21. είναι της γνώμης ότι γενικά τα κίνητρα που έχουν την μορφή μείωσης των φόρων συνιστούν ένα αποτελεσματικό μέσον για την προώθηση ανανεώσιμων μορφών ενεργείας· συνιστά στα κράτη μέλη να χρησιμοποιήσουν τέτοιου είδους μέσα και προτρέπει την Επιτροπή να άρει όλα τα εμπόδια στις σχετικές ενέργειες των κρατών μελών·

Θέρμανση και ψύξη: Σημαντική αγορά για ανανεώσιμες μορφές ενεργείας χαμηλής θερμοκρασίας

22. επισημαίνει ότι περίπου το 40 % της συνολικής κατανάλωσης ενεργείας στην ΕΕ αφορά την θέρμανση και ψύξη κτιρίων και ζητεί συστημική προσέγγιση για να ενσωματωθεί η καλύτερη διαθέσιμη τεχνολογία για την μείωση της ζήτησης θέρμανσης και ψύξης με την ενέργεια χαμηλής πυκνότητας από ανανεώσιμες πηγές ενεργείας χαμηλής θερμοκρασίας ή από εγκαταστάσεις συμπαραγωγής ή τριπλής παραγωγής·

23. χαιρετίζει την πρόοδο που έχει σημειωθεί στον ενεργειακό σχεδιασμό των νέων κτιρίων, στα οποία η ενσωμάτωση ηλιακής αρχιτεκτονικής, μόνωσης και ανανεώσιμης ενεργείας οδηγεί σε κατοικίες χαμηλής ενεργείας, παθητικής ενεργείας, ακόμα και πλεονάζουσας ενεργείας, που παράγουν σε έναν χρόνο περισσότερη ενέργεια από αυτήν που καταναλώνουν·

24. υπογραμμίζει τα τεράστια κέρδη παραγωγικότητας που θα μπορούσαν να προκύψουν από την αυξημένη ενσωμάτωση της εξοικονόμησης ενεργείας και των ανανεώσιμων μορφών ενεργείας σε προκατασκευασμένα κατασκευαστικά υλικά, όπως οροφές και προσόψεις·

25. τονίζει την πρόοδο που έχει σημειωθεί στη θέρμανση με ηλιακή ενέργεια αλλά λυπάται για το τεράστιο χάσμα μεταξύ της τρέχουσας ικανότητας ανά κάτοικο σε λίγα προπορευόμενα κράτη μέλη (Κύπρο, Αυστρία, Ελλάδα και Γερμανία) και αυτής στα περισσότερα άλλα κράτη μέλη, και επισημαίνει τις πολύ μεγάλες δυνατότητες για θέρμανση με ηλιακή ενέργεια στην ΕΕ·

26. τονίζει τη σημασία της διείσδυσης της αγοράς στον τομέα της ψύξης, δηλαδή της ψύξης που η λειτουργία της βασίζεται σε ηλιακή ενέργεια, βιομάζα ή γεωθερμική ενέργεια, και επισημαίνει ότι η αύξηση της προερχόμενης από ανανεώσιμες ενεργειακές πηγές ψύξης αποτελεί την αναγκαία απάντηση στις πιέσεις της αγοράς που προκαλεί η αυξημένη ζήτηση για ψύξη·

27. υπογραμμίζει το δυναμικό της αγοράς για ανανεώσιμες μορφές ενεργείας, όπως η βιομάζα και η γεωθερμική ενέργεια για τον αναπτυσσόμενο κλάδο κεντρικής τηλεθέρμανσης και τηλεψύξης, με παραγωγή πράσινου ηλεκτρισμού και χρήση της ενεργείας χαμηλής θερμοκρασίας που παράγεται από απόβλητα για τη θέρμανση ή ψύξη των κτιρίων·

28. υπογραμμίζει το δυναμικό που προσφέρουν τα δίκτυα κεντρικής τηλεθέρμανσης και τηλεψύξης, που, ως υποδομές, καθιστούν δυνατή την βέλτιστη χρήση και τον συνδυασμό ευρέος φάσματος ενεργειών χωρίς ορυκτά καύσιμα: πλεονάζουσα θερμότητα από την παραγωγή ηλεκτρικού ρεύματος, διάφορες μορφές θερμότητας από ανανεώσιμες πηγές ενεργείας (δηλαδή γεωθερμική ενέργεια, θέρμανση και ψύξη από βαθέα ύδατα ή κλειστές θάλασσες ή βιομάζα), αντλίες θερμότητας, καθώς και θερμότητα από την καύση βιοαποικοδομήσιμων αποβλήτων και/ή από βιομηχανικές διαδικασίες·

29. επισημαίνει ότι οι επενδύσεις στην βιώσιμη κατασκευή κτιρίων απαιτούν αύξηση των δαπανών κατά την αρχική επένδυση, αλλά μειώνουν τις λειτουργικές δαπάνες των κτιρίων· υπογραμμίζει ότι το κενό μεταξύ επενδυτή και χρήστη πρέπει να καλυφθεί από εταιρείες εξοικονόμησης ενεργείας και καλεί τα ευρωπαϊκά θεσμικά όργανα να χρησιμοποιήσουν την προτεινόμενη οδηγία για την ενεργειακή απόδοση τελικής χρήσης και τις ενεργειακές υπηρεσίες για την δημιουργία σταθερής αγοράς για τέτοιες επενδύσεις·

30. ζητεί από την Επιτροπή να επεκτείνει το πεδίο εφαρμογής της υπάρχουσας οδηγίας 2002/91/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για την ενεργειακή απόδοση των κτιρίων [4] (οδηγία περί κτιρίων) σε όλα τα εμπορικά κτίρια εμβαδού άνω των 250 m2 σε ό,τι αφορά την συνολική ενεργειακή απόδοση και την χρησιμοποίηση ανανεώσιμων μορφών ενεργείας και να υποβάλει πρόταση οδηγίας για τις ανανεώσιμες μορφές ενεργείας στον τομέα της θέρμανσης και της ψύξης·

31. τονίζει ότι η Ευρωπαϊκή Ένωση, σε αντίθεση με την προσέγγισή της στον τομέα του ηλεκτρισμού και των καυσίμων, δεν διαθέτει συστηματική προσέγγιση σε ό,τι αφορά την υποστήριξη των πηγών ανανεώσιμης ενέργειας για θερμαντικούς και ψυκτικούς σκοπούς και τούτο παρά το γεγονός ότι είναι ιδιαιτέρως υψηλή η εξάρτηση από το φυσικό αέριο και το πετρέλαιο στον συγκεκριμένο τομέα ενώ το κόστος που συνδέεται με την αύξηση του μεριδίου των πηγών ανανεώσιμης ενέργειας είναι συγκριτικά χαμηλό· ζητεί συνεπώς μια πανευρωπαϊκή στρατηγική με σκοπό να καταστούν ανταγωνιστικές οι μονάδες θέρμανσης και ψύξης μέσω της αύξησης της παραγωγής· παρατηρεί, υπό αυτό το πρίσμα, ότι οι γραφειοκρατικοί κανονισμοί που επιβάλλονται σε επίπεδο ΕΕ σε ιδιοκτήτες σπιτιών και σε κατασκευαστές δεν συνιστούν κατάλληλο τρόπο για την επίτευξη αυτού του σκοπού, αλλά θα ήταν προτιμότερη μια οδηγία που να θέτει ρεαλιστικούς και φιλόδοξους στόχους και να συντονίζει τις δράσεις των κρατών μελών που θα βασίζονται σε προσωρινά περιορισμένα κίνητρα για την πρόσβαση στην αγορά·

32. θεωρεί, εν προκειμένω, ότι η Επιτροπή θα πρέπει να υποβάλει πρόταση οδηγίας σχετικά με την θέρμανση και την ψύξη με μορφή παρόμοια προς εκείνη της πρότασης της Επιτροπής για τα βιοκαύσιμα (COM(2001)0547)·

33. ζητεί από την Επιτροπή να συνεργαστεί με τα κράτη μέλη ούτως ώστε να καθιερωθούν, το αργότερο έως το 2012, ελάχιστες κατασκευαστικές προδιαγραφές για όλες τις ιδιωτικές κατοικίες που θα βασίζονται στις προδιαγραφές παθητικής ενεργείας (κάτω από 10 kW ανά m2)·

34. ζητεί από την Επιτροπή και από το ECOFIN να λάβουν άμεσα και αποτελεσματικά μέτρα για την εξάλειψη των επιζήμιων για το περιβάλλον επιδοτήσεων στον κλάδο της θέρμανσης και της ψύξης· καλεί τα κράτη μέλη να χρησιμοποιήσουν αποτελεσματικά κίνητρα με την μορφή μείωσης της φορολογίας προκειμένου να προαγάγουν την χρησιμοποίηση ανανεώσιμων πηγών ενεργείας στον τομέα θέρμανσης και ψύξης και καλεί την Επιτροπή να απαλείψει όλα τα εμπόδια στη χρήση ενεργείας αυτής της μορφής·

Ηλεκτρισμός: Δίκαιοι όροι της αγοράς για την ανανεώσιμη ηλεκτροπαραγωγή

35. υπενθυμίζει τον στόχο για ανανεώσιμη ενέργεια σε ποσοστό 21 % του συνολικού συνδυασμού πηγών ηλεκτρισμού της ΕΕ που προβλέπει η οδηγία 2001/77/ΕΚ·

36. υπενθυμίζει ότι αυτός ο στόχος αποτελεί ποσοστό της συνολικής κατανάλωσης ηλεκτρισμού και ζητεί από όλα τα θεσμικά όργανα της Ευρωπαϊκής Ένωσης να μην λησμονήσουν το τεράστιο δυναμικό μείωσης της κατανάλωσης ηλεκτρισμού με ενεργές πολιτικές που να απευθύνονται στους καταναλωτές ηλεκτρισμού στο σύνολό τους·

37. επισημαίνει ότι η Επιτροπή χαιρετίζει το γεγονός ότι ορισμένα κράτη μέλη, κυρίως η Γερμανία και η Ισπανία, έχουν θεσπίσει επαρκές πλαίσιο πολιτικής για να εκπληρώσουν τους εθνικούς τους στόχους και ότι άλλες κυβερνήσεις δεν προβλέπεται ότι θα πετύχουν τους εθνικούς στόχους που έχουν αναλάβει· ζητεί από την Επιτροπή να κάνει χρήση των δυνατοτήτων που περιέχονται στην οδηγία 2001/77/ΕΚ, ώστε να θεσπίσει δεσμευτικούς εθνικούς στόχους·

38. καλεί την Επιτροπή να συμπεριλάβει στην έκθεσή της του 2005 σχετικά με την οδηγία 2001/77/ΕΚ συμπληρωματικές διατάξεις όσον αφορά την άρση όλων των εμποδίων (για παράδειγμα διοικητικά και πολιτικά εμπόδια), καθώς και με την δίκαιη και ελεύθερη πρόσβαση στο δίκτυο και με τιμολόγια χωρίς διακρίσεις, που σήμερα εμποδίζουν σε αρκετά κράτη μέλη την ανάπτυξη της παραγωγής ηλεκτρικής ενεργείας από ανανεώσιμες πηγές ενεργείας·

39. επισημαίνει ότι η Επιτροπή χαρακτήρισε σημαντικά σε αρκετά κράτη μέλη τα διοικητικά εμπόδια, κατά την έννοια του άρθρου 6, παράγραφος 1, της οδηγίας 2001/77/ΕΚ, και καλεί την Επιτροπή να κινήσει διαδικασία κατά των εν λόγω κρατών μελών·

40. επισημαίνει ότι η Επιτροπή διαπίστωσε επιπροσθέτως πως η άνιση πρόσβαση στα δίκτυα καθιστά σε πολλά κράτη μέλη αδύνατη την μετεξέλιξη σχεδίων για παραγωγή ηλεκτρικής ενεργείας από ανανεώσιμες πηγές ενεργείας· καλεί την Επιτροπή να παρακολουθεί με προσοχή την εφαρμογή του άρθρου 7 της οδηγίας 2001/77/ΕΚ και να κινήσει διαδικασία κατά των εν λόγω κρατών μελών·

41. επισημαίνει ότι στην αγορά ηλεκτρικής ενεργείας εξακολουθούν να επικρατούν άνισες συνθήκες ανταγωνισμού μεταξύ παλιότερων παρόχων και διανομέων ηλεκτρικής ενεργείας με μονοπωλιακή δομή και μικρών ή μεσαίων παρόχων ανανεώσιμων πηγών ενεργείας, και καλεί την Επιτροπή να λάβει, μεταξύ άλλων, υπόψη την κατάσταση αυτήν, ιδίως κατά την αξιολόγηση της οδηγίας 2001/77/EΚ·

42. παροτρύνει τα κράτη μέλη να συνεχίσουν να αναπτύσσουν εθνικές στρατηγικές και διαρθρώσεις για την προώθηση των ανανεώσιμων ενεργειακών πηγών, προκειμένου να μειωθεί η γραφειοκρατία στον τομέα του προγραμματισμού και της αδειοδότησης, να διευκολυνθεί η πρόσβαση στο δίκτυο και να εξασφαλισθούν εγγυήσεις προέλευσης, να διατηρηθεί η σταθερότητα του δικτύου και να αναθεωρηθούν οι περιβαλλοντικά επιζήμιες επιδοτήσεις·

43. καλεί την Επιτροπή και το Συμβούλιο να λάβουν υπόψη την αρχή "ο ρυπαίνων πληρώνει" και την ενσωμάτωση των εξωτερικών δαπανών στο συνολικό κόστος για όλους τους ενεργειακούς πόρους·

44. επισημαίνει ότι η ανάπτυξη της αιολικής ενεργείας σε μικρό αριθμό ευρωπαϊκών χωρών υπήρξε εντυπωσιακή, δεδομένου ότι 34600 και πλέον MW έχουν εγκατασταθεί στα τέλη του 2004, υπερβαίνοντας έτσι όλες τις προβλέψεις και ζητεί τη διενέργεια περαιτέρω έρευνας προς επίλυση των προβλημάτων που σχετίζονται με τις κανονιστικές διατάξεις στον τομέα της ενέργειας και τη σταθερότητα των δικτύων· σημειώνει ότι η εγκατάσταση μονάδων παραγωγής αιολικής ενεργείας πρέπει να γίνεται κατά τρόπον ευφυή ώστε να περιορίζονται τα προβλήματα που αισθάνεται ο πληθυσμός στις σχετικές περιοχές· αποδοκιμάζει το γεγονός ότι το πλήρες δυναμικό του ηλεκτρισμού από βιομάζα δεν αναπτύχθηκε σύμφωνα με τις προβλέψεις· χαιρετίζει σχετικά την ανακοίνωση της Επιτροπής για κατάρτιση σχεδίου δράσης για τη βιομάζα·

45. υπενθυμίζει ότι η κοινοτική αγορά ηλεκτρικής ενεργείας εξακολουθεί να πάσχει από σημαντικές στρεβλώσεις όπως: ανεπαρκείς διατάξεις για την πλήρη αποσύνδεση των ιδιοκτησιακών σχέσεων, αναποτελεσματικές αγορές χονδρικής, αυξανόμενη συγκέντρωση στην αγορά, υψηλές άμεσες και έμμεσες επιδοτήσεις, καμία πρόσβαση χωρίς διακρίσεις στις μονάδες εγκαταστάσεις εξισορρόπησης όπως οι μεγάλες υδροηλεκτρικές μονάδες αποθήκευσης, μη διαχωρισμένοι πόροι για παροπλισμό και έλλειψη ενσωμάτωσης των εξωτερικών δαπανών στο συνολικό κόστος· καλεί την Επιτροπή να ασχοληθεί με αυτά τα προβλήματα στις εκθέσεις που θα υποβάλει στο τέλος του χρόνου για την εσωτερική αγοράς ηλεκτρικής ενεργείας και αερίου και να αναλάβει νομοθετικές πρωτοβουλίες προκειμένου να εξαλειφθούν αυτές οι τεράστιες στρεβλώσεις στην αγορά που επιδρούν δυσμενώς στην παραγωγή ενεργείας από ανανεώσιμες πηγές·

46. εκφράζει την λύπη του διότι η ΕΕ δεν υποστήριξε αρκετά ως σήμερα την εισαγωγή της ηλιοθερμικής τεχνολογίας παραγωγής ενεργείας στην αγορά· καλεί την Επιτροπή να συμβάλει στην μεγαλύτερη αξιοποίηση του μεγάλου δυναμικού αυτής της τεχνολογίας·

47. φρονεί ότι οι γραμμές μεταφοράς συνεχούς ηλεκτρικού ρεύματος υψηλής τάσης μπορούν να δώσουν ουσιαστική ώθηση στη χρήση ανανεώσιμων ενεργειακών πηγών·

48. επισημαίνει το τεράστιο δυναμικό της παράκτιας αιολικής ενεργείας στην Βόρεια Θάλασσα και ζητεί από τα ευρωπαϊκά θεσμικά όργανα να συμβάλουν μέσω του ταμείου ΔΕΔ-Ε στον αποτελεσματικό συντονισμό μεταξύ των παράκτιων κρατών της Βόρειας Θάλασσας, της Βαλτικής και της Θάλασσας της Ιρλανδίας προκειμένου να ενσωματωθεί το δυναμικό αυτό με το κατά το δυνατό χαμηλότερο κόστος στο ευρωπαϊκό σύστημα δικτύων· επισημαίνει ότι στο νότιο Μαρόκο υπάρχει παρομοίου μεγέθους δυναμικό αιολικής ενεργείας, και καλεί την Επιτροπή να εξετάσει τη δυνατότητα στρατηγικής εταιρικής σχέσης με τις χώρες Μαγκρέμπ στον τομέα των ανανεώσιμων πηγών ενεργείας·

49. ζητεί να δημιουργηθεί μακροπρόθεσμα ευρωπαϊκό σύστημα κινήτρων το οποίο θα πληροί υποχρεωτικά τα εξής κριτήρια:

α) να συμβάλλει στην επίτευξη τόσο των σημερινών όσο και των πλέον μεγαλόπνοων μελλοντικών στόχων·

β) να είναι συμβατό με τις αρχές της εσωτερικής αγοράς ηλεκτρισμού·

γ) να συνιστά μέρος συστημικής προσέγγισης για την ανάπτυξη ανανεώσιμων πηγών ενεργείας που λαμβάνει υπόψη τα χαρακτηριστικά διαφόρων πηγών ανανεώσιμης ενεργείας καθώς και τις διάφορες τεχνολογίες και τις γεωγραφικές διαφορές·

δ) να προωθεί την αποδοτική χρήση των ανανεώσιμων πηγών ενεργείας και να είναι απλό και, ταυτόχρονα, κατά το δυνατόν αποτελεσματικό, ιδίως από πλευράς κόστους·

ε) να ενσωματώνει το εξωτερικό κόστος όλων των πηγών ενεργείας στο συνολικό κόστος·

στ) να περιλαμβάνει επαρκείς μεταβατικές περιόδους για τα εθνικά συστήματα στήριξης, ώστε να μην κλονιστεί η εμπιστοσύνη των επενδυτών·

και πιστεύει ότι, βάσει των κριτηρίων αυτών θα ήταν μακροπρόθεσμα σκόπιμη η ενοποίηση της κοινοτικής νομοθεσίας για τα ευρωπαϊκά συστήματα τροφοδοσίας, αλλά και ότι θα μπορούσε επίσης να ληφθεί υπόψη ένα πρότυπο ποσοστώσεων ή μειοδοτικών διαγωνισμών με την προϋπόθεση ότι μπορούν να εξαλειφθούν οι σημερινές αδυναμίες των προτύπων αυτών που έχουν διαπιστωθεί σε ορισμένα κράτη μέλη·

50. εφιστά την προσοχή στην ύπαρξη εντός της Ευρωπαϊκής Ένωσης νησιών που διαθέτουν, π.χ., αυτόνομους ηλεκτρικούς σταθμούς που βασίζονται πρωτίστως σε προηγμένες υβριδικές τεχνολογίες ηλεκτροπαραγωγής οι οποίες χρησιμοποιούν ανανεώσιμες πηγές ενέργειας σε συνδυασμό με τεχνολογίες αποθήκευσης για την ενίσχυση της αποδοτικότητάς τους· καλεί τα κράτη μέλη και την Επιτροπή να αναλάβουν περαιτέρω πρωτοβουλίες προς αυτή την κατεύθυνση· καλεί την Επιτροπή να μελετήσει τις βέλτιστες πρακτικές στη διαχείριση δικτύου ώστε να επιλυθούν τα προβλήματα διασύνδεσης με το δίκτυο της ενέργειας από ανανεώσιμες πηγές, ειδικά με τα δίκτυα αιολικής και ηλιακής ενέργειας·

51. επισημαίνει ότι μέρος της παραγωγής ηλεκτρικής ενεργείας με τεχνολογίες ανανεώσιμων πηγών ενεργείας, κυρίως φωτοβολταϊκής, εξακολουθεί να είναι δαπανηρό· παροτρύνει την Επιτροπή και τα κράτη μέλη να προτείνουν μέτρα για την μείωση του κόστους, κυρίως μέσω έρευνας και ανάπτυξης, και να διαμορφώσουν τα κατάλληλα κίνητρα κατά τέτοιο τρόπο ώστε να συνεχίσει να βελτιώνεται η τεχνολογία και να μειώνεται το κόστος·

Μεταφορές: Απόδοση κατά πρώτον λόγο, ανανεώσιμα καύσιμα κατά δεύτερον

52. προσδιορίζει τον κλάδο των μεταφορών ως κλάδο που δημιουργεί τεράστια εξάρτηση από εισαγωγές πετρελαίου το οποίο παρουσιάζει υψηλές διακυμάνσεις τιμών, προκαλώντας σημαντικά προβλήματα υγείας λόγω της ατμοσφαιρικής ρύπανσης και ως υπεύθυνο για τις ταχύτερα αυξανόμενες εκπομπές CO2·

53. διαπιστώνει ότι στον κλάδο των μεταφορών τα κέρδη απόδοσης μέσω διαρθρωτικών μέτρων, όπως είναι ο καλύτερος πολεοδομικός και χωροταξικός σχεδιασμός, η αλλαγή του τρόπου μεταφοράς αγαθών και προσώπων και οι βαθμιαία αυξανόμενες προδιαγραφές για τον βαθμό απόδοσης των οχημάτων και των αεροπλάνων έχουν κρίσιμη σημασία και συμπληρώνουν τις στρατηγικές για τα ανανεώσιμα καύσιμα·

54. ζητεί από την Επιτροπή να κάνει χρήση των αναλύσεων για τις συνολικές περιβαλλοντικές επιπτώσεις των καυσίμων — τις επονομαζόμενες ενεργειακές αλυσίδες "από την πηγή ως τον τροχό" (well-to-wheel) — όπως αναπτύχθηκαν από το Ενιαίο Ερευνητικό Κέντρο της Επιτροπής στη μελέτη CONCAWE πριν εισηγηθεί μείζονα μέτρα κοινοτικής πολιτικής στον εν λόγω τομέα·

55. καλεί τα κράτη μέλη να επιτύχουν τους στόχους που θέτει η οδηγία για τα βιοκαύσιμα και να εφαρμόσουν τα φορολογικά κίνητρα που επιτρέπει η Οδηγία του Συμβουλίου 2003/96/ΕΚ της 27ης Οκτωβρίου 2003, αναδιαρθρώνοντας το κοινοτικό πλαίσιο για τη φορολόγηση των ενεργειακών προϊόντων και της ηλεκτρικής ενέργειας [5]· φρονεί ότι η προώθηση της χρήσης βιοκαυσίμων θα δημιουργήσει νέες ευκαιρίες για βιώσιμη αγροτική ανάπτυξη και θα ανοίξει νέες προοπτικές για καινοτόμα γεωργικά προϊόντα· ελπίζει ότι τα αποτελέσματα από την αποτίμηση των τεχνικών προδιαγραφών για την ανάμειξη αιθυλικής αλκοόλης με συμβατικά καύσιμα θα είναι ικανοποιητικά και ότι θα καταστεί δυνατή το ταχύτερο η τροποποίηση των παραρτημάτων της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου [6]·

56. ζητεί από την Επιτροπή να συμπεριλάβει στο σχέδιο δράσης για τη βιομάζα μία δεσμευτική, βαθμιαία αυξανόμενη υποχρέωση των εταιρειών καυσίμων να συνδυάζουν καύσιμα με βάση τη βιομάζα στις πωλήσεις τους·

57. υπογραμμίζει ότι η χρήση της αιθανόλης σε καύσιμα θα συμβάλει στο να δοθεί ώθηση σε αγροτικές περιοχές της ΕΕ και στο να αξιοποιηθούν αγροτικές πρώτες ύλες· διαπιστώνει ότι ενόψει των πρόσφατων μεταρρυθμίσεων και περικοπών της οικονομικής ενίσχυσης (ΚΑΠ, ζάχαρη), η προώθηση της χρησιμοποίησης και παραγωγής αιθανόλης ως καύσιμης ύλης θα μπορούσε να προσφέρει στον τομέα αυτόν νέες δυνατότητες διάθεσης·

58. καλεί την Επιτροπή, λαμβάνοντας υπόψη τις νεοεμφανιζόμενες τεχνολογίες, να εκμεταλλευθεί το δυναμικό της βιοενεργείας και των βιοκαυσίμων σε συνδυασμό με την αειφόρο γεωργία και δασοκομία και την αειφόρο διαχείριση των αποβλήτων, στο πλαίσιο της ΚΓΠ και της στρατηγικής της ΕΕ στο θέμα των αποβλήτων·

Βιομάζα: Ο κοιμισμένος γίγαντας των ανανεώσιμων πηγών ενεργείας

59. επισημαίνει ότι η χρησιμοποίηση της βιομάζας παρουσιάζει αρκετά πλεονεκτήματα έναντι συμβατικών πηγών ενεργείας και ορισμένων άλλων ανανεώσιμων πηγών ενεργείας, ιδίως δε σχετικά χαμηλό κόστος, μικρότερη εξάρτηση από βραχυπρόθεσμες καιρικές μεταβολές, προώθηση περιφερειακών οικονομικών δομών και εξασφάλιση εναλλακτικών εισοδηματικών πηγών για τους αγρότες·

60. για τον λόγο αυτόν, εκφράζει την λύπη του διότι το τεράστιο δυναμικό της βιομάζας δεν έχει αξιοποιηθεί όσο ήταν τεχνικά δυνατόν με λογικό κόστος, επικροτεί την εξαγγελία της υποβολής σχεδίου δράσης για την βιομάζα από την Επιτροπή και την καλεί να υποβάλει μεγαλόπνοο έγγραφο που θα περιλαμβάνει συγκεκριμένες και νομικά δεσμευτικές προτάσεις·

61. τονίζει ότι τα πλεονεκτήματα της βιομάζας στον τομέα της ηλεκτροδότησης προκύπτουν ιδίως όταν οι εγκαταστάσεις κατασκευάζονται κατά τρόπο ώστε να επιτρέπουν την παράλληλη αξιοποίηση ρεύματος, θερμότητας και ψύξης·

62. καλεί την Επιτροπή και τα κράτη μέλη να χρησιμοποιήσουν τα Διαρθρωτικά Ταμεία και το Ταμείο Συνοχής για την προαγωγή της χρησιμοποίησης της βιομάζας·

63. ζητεί από την Επιτροπή και τα κράτη μέλη να αξιοποιήσουν το τεράστιο δυναμικό του δεύτερου πυλώνα της Κοινής Γεωργικής Πολιτικής (ΚΓΠ) (ανάπτυξη της υπαίθρου) για την προαγωγή της βιώσιμης χρησιμοποίησης της βιομάζας·

64. καλεί την Επιτροπή να συμπεριλάβει την οικολογικά αποδοτική χρησιμοποίηση της βιομάζας στις προτεραιότητές της για τα ειδικά προγράμματα του 7ου Προγράμματος Πλαισίου Έρευνας και Τεχνολογικής Ανάπτυξης·

65. τονίζει το τεράστιο δυναμικό που αντιπροσωπεύει η από κοινού ανάφλεξη βιομάζας και καυσίμων που προέρχονται από απολιθώματα (π.χ. άνθρακα), όπου βραχυπροθέσμως το ποσοστό των ανανεώσιμων ενεργειών μπορεί να αυξάνεται κατά τρόπο οικονομικά αποτελεσματικό ενώ μακροπροθέσμως πρέπει να ανεγερθούν εγκαταστάσεις που λειτουργούν μόνον με βιομάζα·

66. καλεί τα κράτη μέλη να εξασφαλίσουν ότι η εθνική φορολογική πολιτική δεν θα παρεμποδίζει την ανάπτυξη της παραγωγής βιομάζας·

67. συνιστά στα κράτη μέλη να εξετάσουν τα φορολογικά τους συστήματα, να καταργήσουν όλες τις περιττές φορολογικές επιβαρύνσεις των χρηστών βιομάζας, και να θεωρήσουν ως αποτελεσματικό κίνητρο την μείωση των φόρων·

68. χαιρετίζει την πρωτοβουλία της Επιτροπής να καταρτίσει Σχέδιο Δράσης για τη Βιομάζα· ωστόσο, καθώς πρόκειται για πολύπλοκο και αμφιλεγόμενο θέμα, ζητεί από την Επιτροπή να συμβουλεύεται ευρέως το κοινό και τους ενδιαφερόμενους φορείς, ώστε να δημιουργήσει ένα ισόρροπο και φιλόδοξο σχέδιο εργασίας για το μέλλον·

69. θεωρεί ότι οι προσπάθειες για μεγαλύτερη χρήση της βιομάζας στην παραγωγή ανανεώσιμης μορφής ενεργείας, χρησιμοποιώντας βιώσιμες μεθόδους παραγωγής, δεν πρέπει να χρησιμοποιηθούν ως πρόσχημα ώστε να μη συνεχίσει η Ένωση τις έρευνες, οι οποίες αποσκοπούν στην επίτευξη μεγαλύτερης ενεργειακής απόδοσης (εξοικονόμηση ενεργείας σε καύσιμα, θέρμανση, ηλεκτρική ενέργεια κ.λπ.), που μπορεί να οδηγήσει σε μείωση της χρηματοοικονομικής επιβάρυνσης των γεωργών·

70. ζητεί όπως οι κανόνες για τη συνύπαρξη και τη σήμανση που ισχύουν για την καλλιέργεια και τη χρήση γενετικώς τροποποιημένων οργανισμών στον τομέα της παραγωγής τροφίμων να ισχύουν και στον τομέα των ανανεώσιμων πηγών ενεργείας·

71. αναγνωρίζει τη συμβολή της ΚΓΠ στην παραγωγή ανανεώσιμων πηγών ενεργείας, μέσω βιομάζας και βιοκαυσίμων, και ζητεί να ενθαρρυνθεί η περαιτέρω ανάπτυξη και χρήση τους· θεωρεί απαραίτητο να ενισχυθεί η δυνατότητα συγχρηματοδότησης επενδυτικών σχεδίων από το Ευρωπαϊκό Γεωργικό Ταμείο Ανάπτυξης και τα άλλα Διαρθρωτικά Ταμεία, έτσι ώστε να επιτευχθεί ισόρροπη και ορθολογική ανάπτυξη και χρήση των ανανεώσιμων πηγών ενεργείας, στο μέτρο που τα ενεργειακά και περιβαλλοντικά αποτελέσματα της χρήσης τους είναι θετικά και συγκαταλέγονται στις βιώσιμες μεθόδους παραγωγής·

72. Ζητεί να ενθαρρύνεται κατά προτεραιότητα η χρησιμοποίηση αγροτικών και δασοκομικών προϊόντων που παράγονται σε εδάφη με οριακή αντοχή, φλοιού δένδρων και προϊόντων υλοτομίας για την παραγωγή ενέργειας, ούτως ώστε να αποκλεισθεί ο ανταγωνισμός με την αναγκαία παραγωγή τροφίμων·

73. αναγνωρίζει τις δυνατότητες της παραγωγής ανανεώσιμης ενεργείας για ταυτόχρονη και αποτελεσματική διαφοροποίηση και διασφάλιση του αγροτικού εισοδήματος, δημιουργία θέσεων εργασίας, προστασία της φύσης και παραγωγή καθαρής ενεργείας· υπογραμμίζει, ωστόσο, ότι πρέπει να εξακολουθήσει να δίδεται προτεραιότητα στη διασφάλιση του επισιτιστικού εφοδιασμού έναντι της παραγωγής ενεργείας· θεωρεί, για τον λόγο αυτόν, απαραίτητα τα μέτρα, τα οποία θα αποτρέψουν την αντικατάσταση της παραγωγής τροφίμων από την παραγωγή ενεργείας, σε ζώνες με καλή γεωργική απόδοση, καθώς και την αύξηση των εισαγωγών τροφίμων στην ΕΕ·

74. αναγνωρίζει ότι ο τομέας της δασοκομίας αποτελεί ανεκμετάλλευτη πηγή που μπορεί να παίξει σημαντικό ρόλο όχι μόνο στην περαιτέρω εξέλιξη και επέκταση της αγοράς βιομάζας, αλλά και στην προσέγγιση της πηγής ενεργείας προς τους καταναλωτές·

Καινοτομία: Η σημασία του καλύτερου συντονισμού μεταξύ του ευρωπαϊκού, εθνικού, τοπικού και περιφερειακού επιπέδου

75. εμμένει στο γεγονός ότι η ευρωπαϊκή στρατηγική ανανεώσιμης ενεργείας και ενεργειακής απόδοσης μπορεί να αποκτήσει συνοχή μόνο αν βελτιωθεί η αλληλεπίδραση μεταξύ όλων των σχετικών πρωταγωνιστών· τονίζει ιδίως τη σημασία που έχει το τοπικό και περιφερειακό επίπεδο για αυτή τη στρατηγική·

76. ζητεί την κατάρτιση νέου προγράμματος Ευφυούς Ενεργείας για την Ευρώπη βάσει των δημοσιονομικών προοπτικών για την περίοδο 2007-2013 με σημαντικά αυξημένη χρηματοδότηση, ώστε να δοθεί ώθηση στη δικτύωση γύρω από τις βέλτιστες πρακτικές και να τονωθούν οι 100 % ανανεώσιμες κοινότητες·

77. υποστηρίζει την άποψη της Επιτροπής ότι μελλοντικά η προώθηση ανανεώσιμων μορφών ενεργείας θα πρέπει να αποτελεί ουσιαστικό συστατικό της ευρωπαϊκής διαρθρωτικής πολιτικής και επισημαίνει ότι έτσι προκύπτουν, ιδίως στα νέα κράτη μέλη, νέες δυνατότητες ενίσχυσης των μικρών και μεσαίων βιομηχανιών·

Έρευνα και ανάπτυξη: Προτεραιότητα στην ανανεώσιμη ενέργεια και στην ενεργειακή απόδοση

78. διαπιστώνει ότι ο ηλεκτρισμός που παράγεται από θερμική ηλιακή ενέργεια, οι θαλάσσιες ανανεώσιμες πηγές ενεργείας, όπως τα θαλάσσια ρεύματα, η κυματική και παλιρροϊκή ενέργεια, καθώς και η ενέργεια από όσμωση συνιστούν νέους πιθανούς τομείς για την παραγωγή ηλεκτρισμού από ανανεώσιμη ενέργεια, και ότι θα πρέπει να πραγματοποιηθούν συναφώς μεγάλες επενδύσεις στο πλαίσιο των δραστηριοτήτων της ΕΕ για την έρευνα και την ανάπτυξη·

79. χαιρετίζει τον ηγετικό ρόλο που διαδραματίζει παγκοσμίως η ΕΕ στις τεχνολογίες ανανεώσιμης ενεργείας·

80. επισημαίνει ότι στον ενεργειακό κλάδο όλες οι μη ώριμες τεχνολογίες ενεργείας χρειάζονται κάποια μορφή στήριξης κατά τα πρώτα χρόνια ανάπτυξης και υπογραμμίζει το γεγονός ότι ο Διεθνής Οργανισμός Ενεργείας διαπιστώνει ότι κατά την περίοδο 1974-2001 μόνο ένα ποσοστό 8,2 % από τους συνολικούς πόρους των χωρών του ΟΟΣΑ για την έρευνα και την ανάπτυξη χορηγήθηκε στις ανανεώσιμες μορφές ενεργείας·

81. ζητεί επίμονα, στα ειδικά προγράμματα του προσεχούς 7ου Προγράμματος Πλαισίου, να αφιερωθεί σημαντικό ποσό στις ανανεώσιμες ενεργειακές πηγές και στην ενεργειακή απόδοση, δεδομένης της πολλαπλής ευεργετικής επίδρασης των ανανεώσιμων πηγών για την κλιματική αλλαγή, την ενεργειακή ανεξαρτησία και την ασφάλεια του ενεργειακού εφοδισμού·

82. σημειώνει ότι στο 7ο Πρόγραμμα Πλαίσιο θα πρέπει να υπάρξει αυξημένη χρηματοδότηση για τις ανανεώσιμες πηγές ενεργείας και την ενεργειακή απόδοση· σημειώνει ότι θα πρέπει να δοθεί έμφαση στην αντιμετώπιση του κενού μεταξύ των φάσεων: επίδειξης, διάδοσης και αγοράς των τεχνολογιών ανανεώσιμων πηγών ενεργείας και ότι θα πρέπει να δοθεί έμφαση στην έρευνα για τα υπεράκτια αιολικά πάρκα·

83. ζητεί εντόνως τον προσανατολισμό των σημαντικότερων χρηματοδοτικών μέσων της Κοινότητας, συγκεκριμένα των Διαρθρωτικών Ταμείων και του Ταμείου Συνοχής, καθώς και των χρηματοδοτικών ενισχύσεων που χορηγούνται στο πλαίσιο των κοινοτικών προγραμμάτων για την διεθνή συνεργασία, ιδίως του Ευρωπαϊκού Μέσου Γειτονίας και Εταιρικής Σχέσης, σε εκτεταμένες επενδύσεις στις αποδοτικότερες νέες τεχνολογίες ανανεώσιμων πηγών ενεργείας και εξοικονόμησης ενεργείας·

84. καλεί την Ευρωπαϊκή Τράπεζα Επενδύσεων και την Ευρωπαϊκή Τράπεζα Ανοικοδόμησης και Ανάπτυξης (ΕΤΑΑ) να θέσουν κλιμακούμενους στόχους για την αναλογία ανανεώσιμων πηγών ενεργείας στα χαρτοφυλάκιά τους για ενεργειακά δάνεια και να καταστήσουν την πρόληψη των εκπομπών αερίων θερμοκηπίου απαραίτητο κριτήριο κατά την επιλογή των προγραμμάτων που θα ενισχύονται·

85. πιστεύει ότι πρέπει να προβλεφθεί το τεχνολογικό πλαίσιο για την ηλιακή ηλεκτροπαραγωγή, για τον αιολικό ηλεκτρισμό, για τη βιομάζα και για την ενσωμάτωση των ανανεώσιμων ενεργειών στον κατασκευαστικό κλάδο, καθώς και για τις τεχνολογίες συνδυασμού θέρμανσης και ισχύος και τηλεθέρμανσης και τηλεψύξης (CHP/DHC) βάσει ανανεώσιμων πηγών ενεργείας·

86. συνιστά στα κράτη μέλη να επενδύσουν στην εκπαίδευση που σχετίζεται με τις ανανεώσιμες πηγές ενεργείας προκειμένου να έχουν καλύτερη ενημέρωση οι εμπλεκόμενοι επαγγελματίες και η κοινή γνώμη·

87. θεωρεί ότι η έρευνα είναι επειγόντως απαραίτητη, ιδίως στους τομείς της πρόβλεψης και της προσωρινής αποθήκευσης ηλεκτροπαραγωγής από πτητικές πηγές ενεργείας όπως η αιολική και η ηλιακή ενέργεια·

88. ζητεί την επέκταση των υφιστάμενων διαδικασιών ανταλλαγής πληροφοριών και τη βελτίωση της διαφάνειας των βάσεων δεδομένων, για την ενίσχυση της πολυμερούς συνεργασίας στην περιβαλλοντική έρευνα και τον προγραμματισμό·

Εξαγωγική στρατηγική, αναπτυξιακή πολιτική

89. εμμένει στην ευθύνη της ΕΕ για παροχή οικονομικής βοήθειας στις λιγότερο αναπτυγμένες χώρες, στις αναπτυσσόμενες χώρες και στις εθνικές οικονομίες με ταχεία ανάπτυξη για την εξέλιξη, προώθηση και χρηματοδότηση προσαρμοσμένης τεχνολογίας ανανεώσιμων πηγών ενεργείας·

90. καλεί την ΕΕ να εξακολουθήσει να υποστηρίζει τον παγκόσμιο ηγετικό της ρόλο και τις δεσμεύσεις της κατά την Παγκόσμια Διάσκεψη Κορυφής του Γιοχάνεσμπουργκ για την Αειφόρο Ανάπτυξη που πραγματοποιήθηκε από 26 Αυγούστου έως 4 Σεπτεμβρίου 2002, και να ασκεί την επιρροή της για την περαιτέρω ενίσχυση αποτελεσματικής πολιτικής για την ανάπτυξη των ανανεώσιμων ενεργειακών πηγών στο πλαίσιο των αρμοδίων διεθνών οργανισμών·

91. υπογραμμίζει την σημασία των ανανεώσιμων πηγών ενεργείας για την αναπτυξιακή συνεργασία και στο πλαίσιο της ευρωμεσογειακής εταιρικής σχέσης και συνεργασίας·

92. καλεί την Επιτροπή να υποστηρίξει περισσότερο την χρησιμοποίηση της ηλιοθερμικής τεχνολογίας στην νοτιοανατολική Μεσόγειο·

93. επισημαίνει ότι υπάρχει τεράστιο δυναμικό συνεργασίας με τις χώρες της Βόρειας Αφρικής και της Μεσογείου για την παραγωγή ηλιακής, γεωθερμικής και αιολικής ενεργείας, για την περαιτέρω ανάπτυξη των εν λόγω περιοχών, καθώς και την εξαγωγή τεχνολογίας από την κοινοτική αγορά και την εισαγωγή ηλεκτρικής ενεργείας σε αυτήν·

94. καλεί την ΕΕ να συμβάλει στην προώθηση της χρήσης ανανεώσιμων πηγών ενεργείας στις αναπτυσσόμενες χώρες προς όφελος της καταπολέμησης της φτώχειας, της πρόληψης των συγκρούσεων και της αειφόρου ανάπτυξης·

95. καλεί την Επιτροπή και το Συμβούλιο να δώσουν προτεραιότητα στην προώθηση του βιώσιμου ενεργειακού εφοδιασμού στο πλαίσιο της αναπτυξιακής βοήθειας και, ιδίως, των στρατηγικών για την καταπολέμηση της φτώχειας και να ζητήσουν από τους μεγάλους χρηματοδοτικούς φορείς, όπως η Ευρωπαϊκή Τράπεζα Επενδύσεων, η ΕΤΑΑ, η Παγκόσμια Τράπεζα και οι εθνικοί οργανισμοί εξαγωγικών πιστώσεων, να δώσουν προτεραιότητα στις επενδύσεις σε ανανεώσιμες πηγές ενεργείας και στην ενεργειακή απόδοση, προκειμένου να προαγάγουν και να διευκολύνουν την ανάπτυξη προς την κατεύθυνση αυτή·

Τα Ευρωπαϊκά Όργανα ως πρωτοπόροι στην προώθηση ανανεώσιμων ενεργειακών πηγών

96. καλεί τα θεσμικά όργανα της Ευρωπαϊκής Ένωσης να δώσουν, με θετικό και ορατό τρόπο, το παράδειγμα στους ευρωπαίους πολίτες, χρησιμοποιώντας ανανεώσιμες ενεργειακές πηγές στα κτήριά τους και στα μεταφορικά τους συστήματα·

97. καλεί το Προεδρείο του Κοινοβουλίου να αναλάβει μακροπρόθεσμη δέσμευση υπέρ της σταδιακής καθιέρωσης ανανεώσιμων ενεργειακών πηγών για τις ανάγκες ηλεκτροδότησης, θέρμανσης, ψύξης και μετακίνησης του Κοινοβουλίου και να συνδυάσει την προσπάθεια αυτή με μέτρα αύξησης της ενεργειακής απόδοσης κατά τη λειτουργία του Κοινοβουλίου·

*

* *

98. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 283 της 27.10.2001, σ. 33.

[2] ΕΕ L 123 της 17.5.2003, σ. 42.

[3] ΕΕ C 103 E της 29.4.2004, σ. 838.

[4] ΕΕ L 1 της 4.1.2003, σ. 65.

[5] ΕΕ L 283, 31.10.2003, σ. 51. Οδηγία όπως τροποποιήθηκε τελευταία από την Οδηγία 2004/75/ΕΚ (ΕΕ L 157, 30.4.2004, σ. 100).

[6] ΕΕ L 350, 28.12.1998, σ. 58. Οδηγία όπως τροποποιήθηκε για τελευταία φορά από τον κανονισμό (ΕΚ) αριθ. 1882/2003 (ΕΕ L 284, 31.10.2003, σ. 1).

--------------------------------------------------